Samlingsstund for barn

I sosiale medier

# Elementer i samlingsstunden

1. Presentasjon av deg og seerne
2. Introduksjon
3. Spørsmålsrunde med bevegelser
4. Velkommen-sang
5. Aktivitet (dinosaurland)
6. Lystenning
7. Konkurranse (gjette antall klinkekuler i glass)
8. Sang (En unicorn kom marsjerende)
9. Eksperiment (Vulkan)
10. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek.
* Vi snakker litt om at det situasjonen i hjemmene er annerledes enn til vanlig.

I denne eksempelsamlingen er tema det å ha tid til hverandre.

# Du trenger

* Noe å filme med.
* Dinosaurleker (eller andre lekefigurer). Materiale fra naturen som du tar inn og lager «dinosaurland» av – eller du kan lage et lekeområde ute i naturen. Tips: Dinosaurene kan også leve i is og snø, hvis det er kjøligere der du bor.
* Tre lys og fyrstikker.
* Glassvase, eddik, natron, konditorfarge og zalo til vulkan-eksperiment.
* Sanger og bønner
* (Vi lager her en sang om unicorn, og bruker unicorn-hårbøyle/parykk. Unicorn-utkledning er ikke nødvendig for samlingen!)

Manus til hele femte samlingsstund

Her lagt opp til en voksen og to barn, derav navnene Matilda og Emma i manus.

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?
Å, det var mange fine navn!
Du må gjerne få en voksen til å skrive en hilsen i kommentarfeltet under, så vet vi hvem som ser på.
Jeg teller til tre, og så er det om å gjøre å ikke være den som setter seg sist.

# 2. Introduksjonsrunde om hvorfor vi har samlingsstund

I dag er vi ute i skogen, og vi har laget et dinosaur- og unicornland. Det skal vi fortelle mer om senere. Først har vi noen spørsmål.

# 3. Spørsmålsrunde med bevegelser

Vi stiller spørsmål, og så kan du svare ved å gjøre det vi sier.
(Her improviserer Matilda en del, så spørsmålene her avviker noe fra sendingen).

**Alle som liker dinosaurer, si grrrrrrr!**

**Alle som tror de hadde blitt redd om de hadde møtt en stor dinosaur, si uææææh!**

**Alle som synes det er fint å være ute i skogen, lag et hjerte med hendene.**

**Alle som er lei av corona, rekk opp en hånd.**

**Alle som er klar for å synge, klapp på lårene.**

# 4. Velkommen-sang

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

*Velkommen alle musikanter,*

*musikanter som er klare nå.*

*Alle musikanter som kan takten slå!*

# 5. Aktivitet

I dag har vi laget et dinosaurland. Se her!
Her har vi en brachiosaurus – det var en planteeter, den spiste ikke kjøtt, så den har fått en fin plante.
Vi har plassert den fine brachiosaurusen langt unna giganotosaurusen og tyrannosaurusen – for de elsket kjøtt.

Og så har vi plassert stegosaurusen litt trygt for seg selv sammen med unicornene.
I dag hadde vi nemlig litt tid til å leke sammen.
Men pleier vi alltid å ha tid til å leke sammen med deg disse dagene, Matilda?
Nei.

For nå er det litt forskjellig hjemme hos alle. Noen har voksne hjemme som har god tid disse dagene. Andre har voksne som jobber nesten hele tiden. Kanskje er det noen som har voksne hjemme som er lei seg eller redde – annerledes enn sånn de pleier å være. Det er ikke bare-bare når det er sånn.

Men dette er dagens aktivitetstips: Å lage et lekeland for dyrefigurer. Spør om en voksen kan ha litt tid til å være med deg og lage et lekeland for dyrene dine.

# 6. Lystenning

På samlingsstund tenner vi tre lys og ber. Det kan du også gjøre, men da må du sette på pause og hente en voksen! Matilda kan ikke tenne lys selv!

Jeg ber først, og så kan dere gjenta:

Vi tenner et lys og ber for om at alle barn som ikke kan gå i barnehage og på skole, skal ha det godt.

Vi tenner et lys og takker Gud for at vi bor i et godt og trygt land.

Vi tenner et lys og ber for alle barn i resten av verden.

# 7. Konkurranse

Nå måtte Emma og Matilda gå litt vekk, for i dag skal jeg få besøk av en gjest. Maurits er åtte år og han har laget en konkurranse.
Hvor mange klinkekuler er det i glasset hans?
Tror du at du vet svaret? Få hjelp av en voksen og skriv inn tallet i kommentarfeltet under. I neste Morgensamling sier vi hvem vinneren er. Vinneren får en premie i posten!

# 8. Sang

Nå er det mange som har ønsket seg sanger. Ingrid Elise har ønsket seg en sang om unicorn. Vi kunne ingen sanger om unicorn, derfor har vi diktet om på en sang vi allerede kunne.
Du og Matilda kan være unicorn 1, så er Emma nummer 2 og jeg nummer 3. Kanskje har du noen hjemme som kan være med i sangen?

*En unicorn kom marsjerende,
bortover edderkoppens fine spinn.
Syntes at veien var så interessant,
at han ville ha med seg en annen unicorn!*

*To unicorner kom marsjerende,
bortover edderkoppens fine spinn.
Syntes at veien var så interessant,
at de ville ha med seg en tredje unicorn!*

Du, forresten – har du en sang du savner fra samlingsstunden i barnehagen, søndagsskolen eller koret – gi oss beskjed, så tar vi den kanskje med i samlingsstunden vår her i skogen neste gang vi møtes.

# 9. Eksperiment

Vi har et lite eksperiment også.
Vi skal lage en vulkan hos dinosaurene.
Det kan du prøve å gjøre hjemme.
Da trenger du en glassvase, eddik, natron, konditorfarge og zalo.

Først heller du et glass med eddik opp i vasen.
Nå kan du blande i litt matfarge, hvis du har.

Så skal vi ta i to t-skjeer med zalo.
Til slutt drysser vi oppi ca en pose med natron. (Vi hadde ikke pose, og drysset bare litt vilkårlig oppi fra en boks).

Oi, det blir skikkelig vulkan. Og nå renner det ned til dinosaurene!

# 9. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg

Og du er glad i meg.

Husk å svare på konkurransen. Og send oss gjerne tips om hva vi kan synge eller gjøre.
Nå skal vi fortsette å lage vulkan.
Vi sees!